
(Uradne objave Občine Izola št. 5/2018 – uradno prečiščeno besedilo)

OBČINA IZOLA – COMUNE DI ISOLA 
Občinski svet – consiglio comunale

Na podlagi 29. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE) in 30. člena Statuta Občine Izola (Uradne objave Občine Izola, št. 5/18 – uradno prečiščeno besedilo) je Občinski svet Občine Izola na 15. redni seji, dne 7. 7. 2022 sprejel naslednji
ODLOK

o priznanjih v Občini Izola

I. TEMELJNI DOLOČBI

1. člen

(1) S tem odlokom se določa:

· vrste priznanj,

· posamezna priznanja,

· postopke za podelitev priznanj,

· način podelitve priznanj,

· evidenco dobitnikov priznanj,

· preklic priznanja,

· prehodno in končni določbi.

(2) V tem odloku uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

2. člen

Občina Izola podeljuje priznanja posameznikom – zaslužnim občanom in drugim posameznikom, združenjem občanov in pravnim osebam za profesionalne in druge dosežke ter uspehe na katerem koli področju delovanja in ustvarjanja, ki imajo izjemen pomen za razvoj, ugled in promocijo Občine Izola.

II. VRSTE PRIZNANJ 

3. člen

Priznanja so:

· Častni občan Občine Izola,

· Ambasador Občine Izola,

· Plaketa z zlatim grbom Občine Izola,

· Plaketa s srebrnim grbom Občine Izola,

· Priznanje župana Občine Izola.
III. POSAMEZNA PRIZNANJA

4. člen

Častni občan Občine Izola

(1) Priznanje častni občani Občine Izola je najvišje priznanje in se podeljuje posameznikom s stalnim bivališčem v Izoli, ki so s svojim izjemnim delovanjem ali stvaritvami na raznih področjih družbenega življenja zaslužni za ugled, prepoznavnost, razvoj in napredek Občine Izola v državnem ali mednarodnem merilu.
(2) Priznanje se lahko podeli posamezniku samo enkrat. Med trajanjem štiriletnega mandata se lahko podeli največ eno priznanje. Priznanje se lahko podeli tudi posthumno.
(3) Priznanje vsebuje listino zlate barve dimenzije 31 x 31 cm, na kateri je napis "ČASTNI OBČAN OBČINE IZOLA". Na listini sta vpisana ime in priimek dobitnika priznanja ter kratka obrazložitev in datum podelitve. Priznanje je uokvirjeno z zlatim okvirjem dimenzije 49 x 52 cm, dodanim temno modrim paspartujem, na katerega je pod plaketo postavljen pozlačeni odkovek grba Občine Izola.
5. člen

Ambasador Občine Izola

(1) Priznanje ambasador Občine Izola se lahko podeli posameznikom za izjemen prispevek na področju gospodarstva, znanosti, umetnosti, kulture, športa in humanitarnih ali drugih dejavnosti, ki imajo trajen pomen za razvoj, ugled in promocijo mesta Izola doma in v tujini. Ambasador Občine Izola lahko postane tudi tujec.
(2) Priznanje se lahko podeli posamezniku samo enkrat. Med trajanjem štiriletnega mandata se lahko podeli največ eno priznanje.
(3) Priznanje vsebuje listino formata A4, na kateri je napis "AMBASADOR OBČINE IZOLA". Na listini sta vpisana ime in priimek dobitnika, datum podelitve ter kratka obrazložitev. Listina je tiskana na ročno izdelan papir in vložena v mapo. K listini je priloženo protokolarno darilo.

6. člen

Plaketa z zlatim grbom Občine Izola

(1) Plaketa z zlatim grbom Občine Izola se lahko podeli posameznikom za življenjsko delo in izjemne rezultate na kateremkoli področju. Podeli se lahko tudi združenjem občanov ali pravnim osebam, ki so bistveno prispevali k razvoju, ugledu in prepoznavnosti Občine Izola.
(2) Podeli se lahko največ eno priznanje.
(3) Priznanje vsebuje listino formata A3, na kateri je napis Priznanje Občine Izola v obliki plakete z zlatim grbom "OBČINA IZOLA – ZLATI GRB". Na listini sta vpisana ime in priimek dobitnika, naziv združenja občanov ali naziv pravne osebe, kratka obrazložitev ter datum podelitve. Priznanje je uokvirjeno z zlatim okvirjem dimenzije 43 x 31 cm, na katerega je postavljen pozlačen odkovek grba Občine Izola.
7. člen

Plaketa s srebrnim grbom Občine Izola

(1) Plaketa Občine Izola se lahko podeli posameznikom, združenjem občanov ali pravnim osebam, ki so dosegli vidne dosežke na področju organizacije, delovanja, obstoja ali razvoja posamezne ali več dejavnosti, ki združujejo občane ali so kakorkoli zaslužni za razvoj in krepitev ugleda Občine Izola.
(2) Podeli se lahko le eno priznanje, izjemoma pa največ tri.
(3) Priznanje vsebuje listino formata A3, na kateri je napis Priznanje Občine Izola v obliki plakete s srebrnim grbom "OBČINA IZOLA – SREBRNI GRB". Na listini sta vpisana ime in priimek dobitnika, naziv združenja občanov ali naziv pravne osebe, kratka obrazložitev ter datum podelitve. Priznanje je uokvirjeno s srebrnim okvirjem dimenzije 43 x 31 cm, na katerega je postavljen posrebren odkovek grba Občine Izola.
8. člen

Priznanje župana Občine Izola

(1) Priznanje župana Občine Izola se lahko podeli posameznikom, združenjem občanov ali pravnim osebam za enkratne dosežke na kateremkoli področju, ki ima pomen za razvoj ali prepoznavnost občine ter za posebne zasluge pri poglabljanju medsebojnih odnosov in pri širjenju sodelovanja. Priznanje se lahko podeli tudi posameznikom, združenjem občanov ali pravnim osebam za dosežene uspehe v krajšem časovnem obdobju ali domačim in tujim gostom, ki s svojo dejavnostjo pomembno prispevajo k uveljavitvi in razvoju Občine Izola.
(2) Priznanje vsebuje listino formata A4, na kateri je napis "PRIZNANJE ŽUPANA OBČINE IZOLA". Na listino je vpisano ime in priimek dobitnika, naziv združenja občanov ali pravne osebe, kratka obrazložitev ter datum podelitve. Priznanje je uokvirjeno s srebrnim okvirjem.
IV. POSTOPKI ZA PODELITEV PRIZNANJ 

9. člen

(1) Priznanja častni občan Občine Izola, ambasador Občine Izola, plaketa z zlatim grbom Občine Izola in plaketa s srebrnim grbom Občine Izola se podeljujejo na podlagi javnega obvestila o zbiranju pobud, ki so lahko objavljeni vsako leto, za priznanji častni občan Občine Izola in ambasador Občine Izola pa vsako četrto leto.
(2) Izjemoma se lahko priznanji ambasador Občine Izola in plaketa z zlatim grbom Občine Izola podelita brez javnega obvestila o zbiranju pobud, in sicer le v primeru, da je za podelitev priznanja predlagan posameznik zaradi izredne požrtvovalnosti, hrabrosti ali človekoljubja ob izjemnih dogodkih. O tem odloči Občinski svet Občine Izola na podlagi predloga župana Občine Izola ali Komisije za mandatna vprašanja, volitve in imenovanja Občine Izola (v nadaljevanju: Komisija).

10. člen

(1) Javno obvestilo o zbiranju pobud za častnega občana Občine Izola, ambasadorja Občine Izola, plaketo z zlatim grbom Občine Izola in plaketo s srebrnim grbom Občine Izola objavi Komisija, in sicer tri mesece pred praznikom Občine Izola. Javno obvestilo mora biti, poleg objave na spletni strani Občine Izola, objavljeno tudi v tiskani obliki v lokalnih medijih. 
(2) Javno obvestilo o zbiranju pobud mora vsebovati: 

· natančne podatke o priznanjih,

· navedbo, katere podatke mora podati pobudnik, z zagotovilom o varstvu osebnih podatkov,

· rok, do katerega morajo biti pobude poslane in na kateri naslov.

(3) Pobude za podelitev priznanj lahko vlagajo:

· občani Občine Izola,

· župan,

· združenja občanov, ki delujejo v Občini Izola,

· pravne osebe s sedežem v Občini Izola.

(4) Pobude morajo biti podane v pisni ali elektronski obliki in obrazložene tako, da so iz njih jasno razvidni tako dejavnost kot tudi doseženi uspehi tistih, ki so predlagani za dobitnike priznanja Občine Izola.
(5) Predlagatelji morajo vložiti pobude najkasneje v roku enega meseca od dneva objave javnega obvestila. Vsak pobudnik lahko poda samo en predlog, in sicer tako, da izpolni obrazec, ki je priloga javnega obvestila.
(6) V primeru, da predlogov za podelitev priznanj ni ali ta prispejo po roku oziroma so predlogi neprimerni, se občinska priznanja v tem letu ne podelijo.

11. člen

(1) Na podlagi prejetih ter lastnih pobud za častnega občana Občine Izola, ambasadorja Občine Izola, plaketo z zlatim grbom Občine Izola in plaketo s srebrnim grbom Občine Izola pripravi Komisija predloge za podelitev priznanj, ki jih posreduje Občinskemu svetu Občine Izola v obravnavo in odločanje.
(2) Predlog, ki ga Komisija posreduje Občinskemu svetu Občine Izola, mora vsebovati število vloženih predlogov za priznanja s predlogi priznanj in obrazložitvami.
(3) Če komisija oceni, da je podana pobuda pomanjkljiva, obvesti predlagatelja o njeni dopolnitvi, lahko pa povpraša za mnenje tudi druge organe in organizacije. 
(4) Komisija lahko v soglasju s predlagateljem pripravi predlog za podelitev drugega priznanja, kot je bila dana pobuda za podelitev priznanja.

12. člen

Župan Občine Izola samostojno odloča o priznanju župana Občine Izola.

13. člen

Občinski svet Občine Izola na osnovi predloga župana s proračunom zagotovi finančna sredstva za priznanja in plakete, ki jih podeljuje Občine Izola.

V. NAČIN PODELITVE PRIZNANJ 

14. člen

(1) Proglasitev častnega občana in ambasadorja Občine Izola ter podelitev plakete z zlatim grbom Občine Izola in plakete s srebrnim grbom Občine Izola se izvede ob prazniku Občine Izola.

(2) Proglasitev priznanj, ki se nanašajo na drugi odstavek 10. člena, se lahko izvede tudi ob drugih priložnostih. Priznanja podeli župan Občine Izola.

(3) Priznanje župana Občine Izola lahko podeljuje župan Občine Izola ob protokolarnih in drugih priložnostih.

VI. EVIDENCA DOBITNIKOV PRIZNANJ 

15. člen

Občinska uprava Občine Izola skrbi za izdelavo listin in plaket ter vodi evidenco po tem odloku v pisni in elektronski obliki. 

Evidenca priznanj obsega:

· prejemnike občinskih priznanj,

· vrsto občinskega priznanja,

· datum in kraj podelitve,

· kratko obrazložitev.

VII. PREKLIC PRIZNANJA 

16. člen

(1) Priznanje se prekliče v primeru, ko se ugotovi, da:

· so bila priznanja po tem odloku podeljena na podlagi neresničnih dejstev, resnična dejstva pa bi lahko vplivala na drugačno odločitev o podelitvi;

· je prejemnik oseba, ki je pravnomočno obsojena zaradi kaznivega dejanja na zaporno kazen šest  mesecev ali več;

· prejemnik priznanja blati namen priznanja in izničuje njegov pomen oziroma vrednost;

· prejemnik ne želi sprejeti podeljenega priznanja ali se prejetemu priznanju odpove;

· nastopijo okoliščine, ki niso skladne z namenom podelitve priznanja.

(2) Priznanje se lahko prekliče kadarkoli, po postopku za podelitev priznanja, določenim s tem odlokom. 

VIII.
PREHODNA IN KONČNI DOLOČBI

17. člen

(1) Postopki podelitve priznanj in nagrad Občine Izola, ki so se začeli pred uveljavitvijo tega odloka, se izvedejo skladno s predpisi, ki so veljali pred uveljavitvijo tega odloka.

(2) Vsa priznanja in nagrade Občine Izola, ki so bila podeljena do uveljavitve tega odloka, ohranijo svojo vrednost in se vodijo v evidenci priznanj Občine Izola.

18. člen

Z dnem uveljavitve tega odloka preneha veljati Odlok o priznanjih in nagradah v Občini Izola (Uradne objave Občine Izola, št. 9/96 in 21/00).

19. člen

Ta odlok začne veljati osmi dan po objavi v Uradnih objavah Občine Izola.

